इंदिरा गांधी की सरकार ने मान लिया था, मर चुके हैं सुभाष चंद्र बोस

नई दिल्ली. देश के पहले प्रधानमंत्रीनेहरू के कार्यकाल में 16 सालों तक बोस परिवार की देश के पहले प्रधानमंत्रीनेहरू के कार्यकाल में 16 सालों तक बोस परिवार की जासूसी के खुलासे के बाद यह बात सामने आई है कि उनकी बेटी और देश की पूर्व प्रधानमंत्री इंदिरा गांधी की सरकार ने मान लिया था नेताजी सुभाष चंद्र बोस की मौत हो चुकी है। इंदिरा गांधी जब प्रधानमंत्री थीं, तब उनके दफ्तर से राष्ट्रीय अभिलेखागार को भेजी गई चिट्ठी में नेताजी की अस्थियों को जापान से भारत लाने का जिक्र है। जबकि यह आज तक अंतिम तौर पर साबित नहीं हो सका है कि नेताजी की मौत कब और कैसे हुई। यही नहीं, इंदिरा गांधी के पीएम की कुर्सी पर रहते हुए सुभाष चंद्र बोस से जुड़ी दो फाइलें गायब हो गई थीं और दो फाइलों को नष्ट कर दिया गया था। वर्ष 1969 और 1972 में नष्ट की गई फाइलों के बारे में प्रधानमंत्री कार्यालय (पीएमओ) ने राष्ट्रीय अभिलेखागार को लिखा था कि इन फाइलों को रोजमर्रा के कामकाज के तहत नष्ट किया गया और इनकी कॉपी को सुरक्षित नहीं रखा गया। इन फाइलों के नंबर 23(156)/(52) थे। वहीं, अन्य दो फाइलों को 'मिसिंग' करार दे दिया गया था। इस बीच, नेताजी के परिवार के सदस्य जर्मनी में प्रधानमंत्री से मुलाकात करेंगे। पीएम मोदी यूरोप और कनाडा के दौरे पर हैं।

सभी फाइलें इंदिरा गांधी के ऑफिस में थीं

राष्ट्रीय अभिलेखागार में भेजे जाने से पहले नेताजी से संबंधित तमाम फाइलें पूर्व प्रधानमंत्री इंदिरा गांधी के दफ्तर यानी पीएमओ में थीं। वहां से उन्हें अभिलेखागार भेजा जाना था, लेकिन सभी फाइलें वहां नहीं पहुंचीं।

खो गईं फाइलों में क्या था?

इंदिरा गांधी के दफ्तर से गायब हुईं नेताजी से जुड़ी फाइलों में से एक फाइल वह थी, जिसमें नेताजी की अस्थियों को टोक्यो से भारत लाकर दिल्ली के लालकिले में संग्रहालय बनाने की मांग से जुड़े दस्तावेज थे। 2(381)60-66 नंबर वाली इस फाइल को 1960 में बनाया गया था। जबकि नंबर-2(64) 66-70 वाली दूसरी फाइल नेताजी की मौत कि स्थितियों की जांच के लिए बनाई गई समिति से संबंधित थी।

पांच फाइलों के नाम या नंबर तक सामने नहीं आए

हाल ही में एक आरटीआई में यह भी खुलासा हुआ है कि नेताजी से जुड़ी 5 ऐसी फाइलें भी हैं, गोपनीयता के चलते जिनके नाम या नंबर तक सामने नहीं आए हैं।

बोस फैमिली के नौकरों से आईबी लेती थी जानकारी

नेहरू के समय में बोस के परिजनों की जासूसी से संबंधित आईबी की फाइलों में से एक रिपोर्ट में लिखा है कि नेताजी के एक रिश्तेदार के घर लौटने पर ड्राइवर से पता किया गया कि वह रिश्तेदार कहां और किस काम से गया था। रिपोर्ट से यह स्पष्ट होता है कि बोस के परिजनों की जासूसी में उनके घर के कर्मचारियों, नौकरों और ड्राइवर को भी आईबी ने शामिल कर लिया था। आईबी की 39 फाइलों में से एक में नेहरू का वह पत्र है, जिसमें आईबी से बोस के परिजनों की जासूसी कराने का जिक्र है।

नेताजी से जुड़ी कई फाइलों पर रहस्य

नेताजी का परिवार उनसे जुड़ी कई फाइलों और उनकी मौत से जुड़ी जांच के लिए बनाई गई कई समितियों की रिपोर्ट वगैरह को सार्वजनिक करने की मांग करता रहा है। लेकिन भारत सरकार कई देशों के साथ रिश्तों के खराब हो जाने का हवाला देकर ऐसी फाइलों को सार्वजनिक नहीं करती है।

आगे की स्लाइड में PHOTOS में देखिए, राष्ट्रीय अभिलेखागार में मौजूद नेताजी से जुड़ी चिट्ठियां...